Þórólfur Guðnason sóttvarnalæknir segir að þó Íslendingar séu á góðum stað í bólusetningum þá verði að hafa varann á. Bóluefni virðast virka vel á delta afbrigði veirunnar, en ný afbrigði gætu komið upp á næstu misserum þannig að hugsa þyrfti bólusetningar upp á nýtt.
Öll sóttvarnahöft vegna kórónuveirufaraldursins voru afnumin á miðnætti aðfaranótt laugardags, þar með taldar fjöldatakmarkanir, grímuskylda, nálægðarregla og reglur um opnunartíma. Misströng höft höfðu þá verið í gildi hér á landi í rúma fimmtán mánuði. Þórólfur sagði á Morgunvaktinni á Rás 1 í morgun að ástandið í nágrannaríkjum og í heiminum væri mjög misjafnt.
Þó að gangi vel hér þá töluverður vöxtur í faraldrinum í mörgum löndum. Það er ekki búið að bólusetja nema brot af heiminum og á meðan faraldurinn er í gangi einhvers staðar í heiminum þá verðum við hér á Íslandi að hafa gát á og fylgjast vel með hvort að veirur séu að koma til landsins og þá hvaða veirur. Hvort þetta séu nýjar veirur sem sleppa undan bólusetningu eða fyrri sýkingum. Þess vegna tala ég um áfangasigur. Við erum klárlega komin á góðan stað og vonandi getum við viðhaldið því.
Hið svokallaða delta afbrigði veirunnar hefur verið mjög skætt í mörgum löndum síðustu daga og vikur. Fjölmargir hafa veikst og látist af afbrigðinu í Rússlandi, til að mynda. Þórólfur segir að bóluefnin virðist virka ágætlega gegn delta afbrigðinu.
En svo eru önnur afbrigði eins og suðurafríska afbrigðið sem menn eru að velta fyrir sér. Það er t.d. spurning hvort að verkunin á Astra Zenica bóluefninu sé minni gagnvart því afbrigði. Þannig er staðan núna og það getur átt eftir að breytast eftir ár þegar þetta er búið að smitast á milli manna. Þá gætum við fengið allt í einu nýtt afbrigði og þurft að hugsa málin upp á nýtt með bólusetningar t.d.
Bóluefnaframleiðendur eru að skoða þetta til að vera tilbúnir í að koma með ný bóluefni ef ný afbrigði koma upp. Það er þess vegna sem ég segi að þetta sé áfangasigur en ekki fullnaðarsigur"
Ný afbrigði kórónuveirunnar gætu komið upp á næstu misserum sem myndu kalla á ný bóluefni, segir sóttvarnalæknir. Aflétting sóttvarnatakmarkana sé áfangasigur, ekki fullnaðarsigur. 